**Csongrád Város Polgármesterétől „M”**

**Száma:** Szo/15-8/2023

**Témafelelős:** Vinczéné Dudás Katalin

***ELŐTERJESZTÉS***

***Csongrád Városi Önkormányzat Képviselő-testületének***

***2023. október 26-ai ülésére***

**Tárgy:** *Javaslat:* *A települési támogatás megállapításának, kifizetésének, folyósításának, valamint felhasználásának ellenőrzéséről szóló* 10/2020. (II. 21*.) önkormányzati rendelet módosítására.*

**Tisztelt Képviselő-testület!**

A Csongrád-Csanád Vármegyei Kormányhivatal Hatósági Főosztály Törvényességi és Felügyeleti Osztálya törvényességi felügyeleti jogkörében eljárva 2023. évben megvizsgálta a szociális és gyermekjóléti tárgyú rendeleteket és törvényességi felhívással élt *A települési támogatás megállapításának, kifizetésének, folyósításának, valamint felhasználásának ellenőrzéséről szóló* 10/2020. (II. 21*.) önkormányzati rendelet* (a továbbiakban: R.) vonatkozásában. *(Törvényességi felhívás mellékelve)*

**A törvényességi felhívás keretében kifogásolásra került:**

1. ***az elektronikus ügyintézés kizártsága,***
2. ***a rendkívüli települési támogatás nyújtásának éves maximálása,***
3. ***a támogatás álláskeresői******regisztrációhoz való kötése,***
4. ***köztemetés*.**

**A törvényességi felhívással kapcsolatos javaslataink az alábbiak szerint kerülnek megfogalmazásra:**

*1.A települési támogatás iránti kérelmet jelenleg személyesen vagy postai úton lehet benyújtani. Az elektronikus ügyintézés és bizalmi szolgáltatások általános szabályairól szóló 2015. évi CCXXII. törvény 8.§-a szerint az elektronikus ügyintézést biztosító szerv előtt az ügyei intézése során az ügyfél jogosult ügyintézési cselekményeit elektronikus úton végezni, nyilatkozatot tenni.*

**Ennek értelmében módosításra javaslom a R. 4.§ (2) bekezdés utolsó mondatát az alábbi szöveggel:**

(2) „A szociális támogatás iránti kérelmeket személyesen a Polgármesteri Hivatal szociális ügyekkel foglalkozó szervezeti egységénél a támogatásfajta szerinti forma-nyomtatványon, igénylőlapon lehet előterjeszteni. A formanyomtatvány a város honlapján letölthető: [www.csongrad.hu](http://www.csongrad.hu). A kérelem postai **és elektronikus úton** is benyújtható.”

*2. Az egyenlő bánásmódról és az esélyegyenlőség előmozdításáról szóló 2003. évi CXXV. tv. 7.§(1), 8.§ t) pontja értelmében jogszabálysértő, ha a rendelet számszerűsíti az egy évben adható rendkívüli települési támogatási esetszámot.*

**A jogszabálysértés megszüntetése érdekében javaslom, hogy a R. 6.§ (4) bekezdés helyébe az alábbi szöveg kerüljön:**

(4)” Rendkívüli települési támogatás eseti összege 2.000,- Ft-nál kevesebb nem lehet, maximális összege legfeljebb 28.500*,-* Ft. Rendkívüli települési támogatás eseti jelleggel e rendeletben szabályozott jogosultsági feltételek alapján állapítható meg. A havi rendszerességgel megállapított rendkívüli települési támogatás összege nem lehet kevesebb, mint 10.000,- Ft és nem lehet több, mint 40.000,- Ft, a folyósítás ideje legfeljebb 3 hónap. Rendkívüli települési támogatásnál a család szociális helyzete, a támogatás gyakorisága, a család rászorultságának egységében történik.”

**3.** *A törvényességi vizsgálat szerint a rendszeres jövedelemmel nem rendelkező kérelmező nem kötelezhető együttműködésre az állami foglalkoztatási szervnél.*

**Emiatt javaslom, hogy a R. 4.§ (7) bekezdés második mondata helyébe az alábbi szöveg kerüljön:**

(7) „Nyilatkozattételi kötelezettség nemleges esetben is fennáll. A kérelmezőnek erről büntetőjogi felelőssége tudatában kell nyilatkoznia.”

4.A köztemetés részletekben történő visszafizetésére nem ad felhatalmazást a szociális igazgatásról és szociális ellátásokról szóló 1993. évi III. tv. 48.§ (4) bekezdése, ezért a rendeletünk erre vonatkozó részét hatályon kívül szükséges helyezni.

**Javaslom, hogy a R. 19.§ (2) bekezdés b) pontja kerüljön hatályon kívül helyezésre.**

A törvényességi felhívásban foglaltakon túl, a gyermeket vállaló fiatal családok támogatása érdekében javaslom a Gyermek születéséhez nyújtott települési támogatás összegének 50.000 Ft-ról 60.000 Ft-ra való megemelését 2024. január 01. naptól.

**Javaslom, hogy a R. 12.§ (2) bekezdésében az „50.000,- Ft” szövegrész helyébe „60.000,- Ft” szövegrész lépjen.**

A jelentős mértékben megnövekedett temetési költségek nagy terhet rónak az eltemettető családra, ezért javaslom a jelenlegi jövedelemhatár (128.250 Ft/fő) megemelését 142.500 Ft-ra 2024. január 01. napjától.

**Javaslom, hogy a R. 17.§ (1) bekezdésében az „450 %-át” szövegrész helyébe „500 %-át” szövegrész lépjen.**

A 75 év feletti időskorú lakosság kiadásainak csökkentése érdekében 2024. január 01. napjától javaslom az időskorúak támogatásának jövedelemhatárát felemelni a jelenlegi 156.750 Ft-ról 171.000 Ft- ra, a támogatás évenkénti összegét 10.000 Ft-ról 12.000 Ft-ra megemelni.

**Javaslom, hogy a R. 18/B.§ (1) bekezdés c) pontjában az „550 %-át” szövegrész helyébe „600 %-át” szövegrész lépjen.**

**Javaslom, hogy a R. 18/B.§ (2) bekezdésében a „10.000 Ft/fő” szövegrész helyébe „12.000 Ft/fő” szövegrész lépjen.**

**Tisztelt Képviselő-testület!**

A fentiekben részletezett indok miatt javaslom a települési támogatás megállapításának, kifizetésének, folyósításának, valamint felhasználásnak ellenőrzéséről szóló 10/2020. (II.21.) önkormányzati rendeletmódosítását és kiegészítését.

A jogalkotásról szóló törvény szerint a jogszabály előkészítője, a jogszabály feltételezett hatásaihoz igazodó részletezettségű előzetes hatásvizsgálat elvégzésével fel kell, hogy mérje a szabályozás várható következményeit, önkormányzati rendelet esetén az előzetes hatásvizsgálat eredményéről a képviselő-testületet tájékoztatni kell.

**A hatásvizsgálat során vizsgálni kell, hogy**

a.) a tervezett jogszabály valamennyi jelentősnek ítélt hatását különösen:

aa.) társadalmi, gazdasági, költségvetési hatásait

ab.) környezeti és egészségi követelményeit

ac.) adminisztratív terheket befolyásoló hatásait, valamint

b.) a jogszabály megalkotásának szükségességét, jogalkotás elmaradásának várható következményeit, és

c.) a jogszabály alkalmazásához szükséges személyi, szervezeti, tárgyi és pénzügyi feltételeket.

* + - 1. ***A rendelet-tervezet társadalmi, gazdasági költségvetési hatásai:***

A Csongrád-Csanád Vármegyei Kormányhivatal Hatósági Főosztály Törvényességi és Felügyeleti Osztálya törvényességi felhívásában foglaltaknak megfelelően a *települési támogatás megállapításának, kifizetésének, folyósításának, valamint felhasználásának ellenőrzéséről szóló* 10/2020. (II. 21*.) önkormányzati rendelet* módosításra került*.* A képviselő-testület 2024. januárjától megemelt összeggel kívánja támogatni a gyermeket vállaló családokat valamint a 75 év feletti idős lakosságot.

***2. Rendelet-tervezet megalkotása környezeti és egészségügyi következményei:*** az önkormányzati rendelet eltérő élethelyzetet kezelő települési támogatásra jogosító különböző jövedelemhatárai biztosítják a különböző élethelyzethez nyújtható hathatós segítség lehetőségét.

***3. Tervezett rendelet megalkotása adminisztratív terheket befolyásoló hatásai:*** nem növeli

***4. Jogszabály megalkotásának szükségessége, a rendeletalkotás elmaradásának várható következményei:***

Javaslatom bevezető részében részleteztem a rendelet megalkotásának szükségességét.

***5. A rendelet alkalmazásához szükséges személyi, szervezeti, tárgyi és pénzügyi* *feltételek:***

A rendelet alkalmazásához szükséges szervezeti feltételek rendelkezésre állnak, a szükséges tárgyi, személyi, pénzügyi feltételek a 2024. évi költségvetésben kerülnek biztosításra.

Csongrád, 2023. október 17.

Bedő Tamás

polgármester

**Csongrád Városi Önkormányzat Képviselő-testületének .../.... (...) önkormányzati rendelete**

**A települési támogatás megállapításának, kifizetésének, folyósításának, valamint felhasználásának ellenőrzéséről**

Csongrád Városi Önkormányzat Képviselő-testülete a szociális igazgatásról és szociális ellátásokról szóló 1993. évi III. törvény 1. § (2) bekezdésében, a 26. §-ban, a 32. § (1) bekezdésében, a (3) bekezdésében, a 45. §-ban, a 48. § (4) bekezdésében, a 132. § (4) bekezdés g) pontjában, valamint Magyarország Alaptörvénye 32. cikk (1) bekezdés a) pontjában, (2) bekezdésében kapott felhatalmazás alapján, Magyarország helyi önkormányzatairól szóló 2011. évi CLXXXIX. törvény 13. § (1) bekezdés 8a) pontjában, valamint a szociális igazgatásról és szociális ellátásokról szóló 1993. évi III. törvény 10. § (1) bekezdése és a 25. § (3) bekezdés b) pontja, valamint a gyermekek védelméről és a gyámügyi igazgatásról szóló 1997. évi XXXI. törvény 18. § (2) bekezdése szerinti feladatkörében eljárva a következőket rendeli el.

**1. §**

(1) A települési támogatás megállapításának, kifizetésének, folyósításának, valamint felhasználásának ellenőrzéséről szóló 10/2020. (II. 21.) önkormányzati rendelet 4. § (2) bekezdése helyébe a következő rendelkezés lép:

„(2) A szociális támogatás iránti kérelmeket személyesen a Polgármesteri Hivatal szociális ügyekkel foglalkozó szervezeti egységénél a támogatásfajta szerinti forma-nyomtatványon, igénylőlapon lehet előterjeszteni. A formanyomtatvány a város honlapján letölthető: www.csongrad.hu. A kérelem postai és **elektronikus úton is** benyújtható.”

(2) A települési támogatás megállapításának, kifizetésének, folyósításának, valamint felhasználásának ellenőrzéséről szóló 10/2020. (II. 21.) önkormányzati rendelet 4. § (7) bekezdése helyébe a következő rendelkezés lép:

„(7) Nyilatkozattételi kötelezettség nemleges esetben is fennáll. A kérelmezőnek erről büntetőjogi felelőssége tudatában kell nyilatkoznia.”

**2. §**

A települési támogatás megállapításának, kifizetésének, folyósításának, valamint felhasználásának ellenőrzéséről szóló 10/2020. (II. 21.) önkormányzati rendelet 6. § (4) bekezdése helyébe a következő rendelkezés lép:

„(4) Rendkívüli települési támogatás eseti összege 2.000,- Ft-nál kevesebb nem lehet, maximális összege legfeljebb 28.500*,-* Ft. Rendkívüli települési támogatás eseti jelleggel e rendeletben szabályozott jogosultsági feltételek alapján állapítható meg. A havi rendszerességgel megállapított rendkívüli települési támogatás összege nem lehet kevesebb, mint 10.000,- Ft és nem lehet több, mint 40.000 ,-Ft, a folyósítás ideje legfeljebb 3 hónap. Rendkívüli települési támogatásnál a család szociális helyzete, a támogatás gyakorisága, a család rászorultságának egységében történik.”

**3. §**

A települési támogatás megállapításának, kifizetésének, folyósításának, valamint felhasználásának ellenőrzéséről szóló 10/2020. (II. 21.) önkormányzati rendelet

*a)* 12. § (2) bekezdésében a „Születési támogatási összeg gyermekenként 50.000,- Ft.” szövegrész helyébe a „Születési támogatási összeg gyermekenként **60.000,- Ft**.” szöveg,

*b)* 17. § (1) bekezdésében az „a szociális vetítési alap összegének 450 %-át.” szövegrész helyébe az „a szociális vetítési alap összegének **500 %-át**.” szöveg,

*c)* 18/B. § (1) bekezdés c) pontjában az „a szociális vetítési alap összegének 550 %-át.” szövegrész helyébe az „a szociális vetítési alap összegének **600 %-át**.” szöveg,

*d)* 18/B. § (2) bekezdésében az „a támogatás összege évenként egyszeri 10.000 Ft/fő.” szövegrész helyébe az „a támogatás összege évenként egyszeri **12.000 Ft/fő**.” szöveg

lép.

**4. §**

Hatályát veszti A települési támogatás megállapításának, kifizetésének, folyósításának, valamint felhasználásának ellenőrzéséről szóló 10/2020. (II. 21.) önkormányzati rendelet 19. § (2) bekezdés b) pontja.

**5. §**

(1) Ez a rendelet – a (2) bekezdésben foglalt kivétellel – 2023. november 1-jén lép hatályba.

(2) A 3. § 2024. január 1-jén lép hatályba.

|  |  |
| --- | --- |
| Bedő Tamás sk. polgármester | Dr. Juhász László sk.  jegyző |

Végső előterjesztői indokolás

Csongrád Városi Önkormányzat Képviselő-testületének 10/2020. (II. 21.) önkormányzati rendelete (a továbbiakban: R.) szabályozza a különböző jogcímeken adható települési támogatás megállapításának, kifizetésének, folyósításának, valamint felhasználásának ellenőrzéséről szóló rendelkezéseket.


 A Csongrád-Csanád Vármegyei Kormányhivatal Hatósági Főosztály Törvényességi és Felügyeleti Osztálya 2023. évben megvizsgálta a szociális és gyermekjóléti tárgyú rendeleteket és törvényességi felhívással élt *a települési támogatás megállapításának, kifizetésének, folyósításának, valamint felhasználásának ellenőrzéséről szóló* 10/2020. (II. 21*.) önkormányzati rendelet v*onatkozásában.


A felhívásban foglalt hibák, hiányosságok kiküszöbölésre kerültek.


A gyermeket vállaló fiatal családok megsegítése érdekében a Gyermek születéséhez nyújtott települési támogatás összege 50.000 Ft-ról 60.000 Ft-ra kerül megemelésre 2024. január 01. napjától.

Az időskorúak rendkívüli települési támogatását nagy örömmel vették, veszik igénybe a 75 év feletti lakosok. 2023. novemberében 3,1 %-os, illetve 2024. januárjában 6 %-os nyugdíjemelés várható, ezért indokolt a jogosultsági jövedelemhatár (156.750 Ft-ról 171.000 Ft-ra) és a támogatási összeg (10.000 Ft-ról 12.000 Ft-ra)  megemelése is.

A jelentős mértékben megnövekedett temetési költségek nagy terhet rónak az eltemettető családra, ezért a jelenlegi jövedelemhatár (128.250 Ft/fő) megemelése is indokolt 142.500 Ft-ra.

****

****

****